S-a stins Dumitru "Take" Macri, primul român nominalizat la Balonul de Aur. A antrenat și pe CFR Timișoara
Dumitru Macri s-a stins din viață la vârsta de 92 de ani, la Paris, acolo unde a locuit în ultimii ani, informează frf.ro.
Născut pe 28 aprilie 1931 la București, Dumitru Macri a evoluat în întreaga sa carieră doar pentru Rapid, în perioada 1950-1965, unde a câștigat Cupa Balcanică în 1964.
A îmbracat tricoul echipei naționale de 10 ori, în perioada 1958-1962. Ca antrenor a activat la CFR Timișoara (1971-1972), Rapid (1973), naționala Algeriei (1974-1975) și FC Olt Scornicești (1984). În 1986 a ales să plece din România și să se stabilească la Paris, alături de fiul său.
În 1961, Dumitru Macri a fost nominalizat la Balonul de Aur, alături de nume precum Lev Yashin, Eusebio, Sir Bobby Charlton, Alfredo Di Stefano și Ferenc Puskas.
Federația Română de Fotbal transmite condoleanțe familiei și celor apropiați lui Dumitru "Take" Macri.
(sursa: Mediafax)
Sursa foto: Agerpres